2022. gada 29. janvārī

37. Junioru Pasaules čempionātā Ševics-Mikeļševics/Krasts izcīna zeltu

Sestdien, 29. janvārī 37. Junioru Pasaules čempionāta otrajā sacensību dienā uz starta devās un par godalgām cīnījās “Junioru” sievietes, “Junioru” vīriešu divvietīgās ekipāžas, kā arī tika aizvadīta komandu stafete.

Junioru sieviešu konkurencē startēja četras latvietes: Viktorija Ziediņa, Zane Kaluma, Frančeska Bona un Selīna Elizabete Zvilna. Labāko rezultātu no latvietēm divu braucienu summā uzrādīja Viktorija Ziediņa, kura 37. Junioru Pasaules čempionātā izcīnīja 10. vietu. Zane Kaluma otrajā braucienā uzrādīja otro labāko starta laiku, taču divu braucienu summā ierindojās 13. pozīcijā. Selīnai Elizabetei Zvilnai 15. vieta. Savukārt Frančeska Bona piedzīvoja kritienu.

“Junioru” divvietīgo ekipāžu konkurencē Junioru pasaules čempionu titulu izcīnīja Eduards Ševics-Mikeļševics/Lūkass Krasts. Jānim Gruzdulim/Uldim Jaksebogam 11. vieta. Tūlīt aiz komandas biedriem, 12. pozīcijā Raimonds Baltgalvis/Krišjānis Brūns.

*37. Junioru Pasaules čempionāts “Junioru” vīriešu divvietīgās ekipāžas*

|  |  |  |  |
| --- | --- | --- | --- |
| Vieta | Sportisti | Valsts | Rezultāts |
| 1. | Eduards Ševics-Mikeļševics/Lūkass Krasts | Latvija | 1:35.987 |
| 2. | Thomas Juri Gatt/ Martin Riccardo Schöpf | Austrija | +0.324 |
| 3. | Moritz Jäger/ Valentin Steudte | Vācija | +0.405 |
| 11. | Jānis Gruzdulis/Uldis Jakseboga | Latvija | +3.263 |
| 12. | Raimonds Baltgalvis/Krišjānis Brūns | Latvija | +3.378 |

Komandu stafetē Latvijas komanda ar Zani Kalumu, Kasparu Rinku un Eduardu Ševicu-Mikeļševicu/Lūkasu Krastu tās sastāvā izcīnīja bronzas godalgu.

*37. Junioru Pasaules čempionāta komandu stafete*

|  |  |  |
| --- | --- | --- |
| Vieta | Komanda | Rezultāts |
| 1. | Vācija | 2:25.617 |
| 2. | Krievija | +0.272 |
| 3. | Latvija | +0.558 |

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456